runetrust/blame-folketinget-dk huggingface dataset:
Marlene Harpsøe (DF), 2008-05-09:
Nej, jeg kan sige helt ærligt til fru Karen Hækkerup, at prostitution ikke er noget, der er kommet til Danmark med de åbne grænser.
Men der er ikke nogen tvivl om, at handlede kvinder nu oftere ses i Danmark, efter at vi har fået de åbne grænser, og det er jo en problemstilling, som jeg må forholde mig til.
En anden ting er det her med en kommission, som fru Karen Hækkerup har stillet forslag om her.
Som jeg også har nævnt i min tale, ser vi i Dansk Folkeparti ikke noget behov for en sådan kommission.
Det er også på baggrund af, at regeringen jo i forvejen løbende henter informationer om erfaringerne fra andre lande.
Jeg synes, det er fint, at den gør det, så vi i Folketinget kan blive orienteret herom, og jeg synes sådan set, at vi skal vente på de informationer.
Jeg vil sige, at jeg ligesom Socialdemokraternes ordfører, fru Karen Hækkerup, ser meget alvorligt på det her område, men jeg synes heller ikke, at vi skal forhaste os, når vi endnu ikke kender de erfaringer, som andre lande har.
Jeg synes, det er vigtigt først at indhøste de erfaringer, før vi drager nogle forhastede konklusioner her i Danmark.
Vi mener, det er utrolig vigtigt at beskytte de her kvinder, men vi mener også, at det skal foregå på et ordentligt grundlag.
Når det så er sådan, at de erfaringer endnu ikke foreligger bl.a. fra Sverige, gør det det jo også svært for kommissionen at have noget at arbejde ud fra.
Fru Karen Hækkerup kommer ind på fordele og ulemper vedrørende kriminalisering af sexkunden, og som jeg også har fortalt om i min ordførertale, mener vi i Dansk Folkeparti ikke, at kriminalisering af kunden er løsningen.
Vi tror, at det vil forværre de udsatte prostitueredes forhold.
Karen Hækkerup (S), 2008-05-09:
Ja, og så bliver flertallet jo sådan, at vi må vente, og så kommer der ikke til at ske noget.
Jeg kunne bare godt have ønsket mig, at man havde sagt, at prostitution er et alvorligt problem for de kvinder, der er i det, og derfor må vi se, hvad vi kan gøre for at løse det, og der vil sådan en kommission have været et skridt på vejen, hvor man ville have kunnet finde ud af, hvad der vil være af fordele, hvad der vil være af ulemper, og hvordan vi bedst beskytter kvinderne. Handlede kvinder er et særligt emne, som kræver en helt særlig fokus.
De lever som slaver, og det er så modbydeligt at tænke på det liv, som de kvinder har.
Det er helt forfærdeligt at forestille sig, at det rent faktisk foregår lige her i vores by, lige her rundtomkring i gaderne kan man finde kælderlokaler, hvor der lige nu ligger nogle kvinder, der er ved at blive voldtaget.
Det ved vi, men vi gør ikke rigtigt nok ved det.
Mit spørgsmål er bare: Kan vi ikke godt blive endnu bedre til at finde ud af, hvad der er af fordele og ulemper ved eventuel kriminalisering af sexkunder?
Er det eneste svar fra Dansk Folkeparti bare, at vi skal vente, og at vi ikke skal gøre mere for at blive klogere i mellemtiden?
Det kan jo være dem, der har handlet en.
Men lad nu det ligge.
Det her handler ikke kun om handlede kvinder.
Socialdemokraternes forslag handler om at nedsætte en kommission, der skal se på, om det er en god idé at kriminalisere sexkøb.
Når vi gerne vil have nedsat den kommission, er det, fordi der hele tiden foregår sådan en skyttegravskrig, hvor nogle siger, at det skal forbydes, fordi vi skal beskytte kvinderne, og andre siger: Nej, vi skal ikke forbyde det, for de vil kun få det værre, for prostitution forsvinder jo ikke alligevel.
Min interesse er at beskytte kvinderne, men min oprigtige tvivl er efterhånden også, hvordan vi gør det bedst.
Gør vi det bedst ved at have den danske model, eller gør vi det bedst ved at lade os inspirere af andre lande?
Line Barfod (EL), 2008-05-09:
Nu er det jo ikke sådan, at de mænd, der begår voldtægterne, kommer rejsende ind over grænsen og gør det i Danmark.
Det er jo sådan set mænd, der er i Danmark - danske mænd - der begår voldtægten af de kvinder, der er ofre for menneskehandel.
Så det er jo også deres holdninger, vi skal ændre noget ved, og dem, vi skal have fat i for at få dem til at holde op med at begå voldtægt.
Men med hensyn til ofrene siger fru Marlene Harpsøe, at vi skal hjælpe dem.
Betyder det også, at fru Marlene Harpsøe og Dansk Folkeparti er indstillet på, at de skal mulighed for længere ophold end de 30-100 dage, der er i dag, så de rent faktisk får muligheden for at blive hjulpet til et bedre liv?
Ifølge de svar, vi har fået fra regeringen, kan man jo ikke garantere, at et eneste af de ofre, vi har sendt ud af landet, ikke er blevet handlet igen.
Pernille Vigsø Bagge (SF), 2008-05-09:
Nu er Dansk Folkeparti jo kendt for at ønske strengere straffe, ønske den kriminelle lavalder sat ned til 12 år og i øvrigt ønske strengere straffe for voldtægt.
Når nu Dansk Folkepartis ordfører stiller sig tvivlende over for, at mænd, der har sex med handlede kvinder, kan og skal dømmes for voldtægt, er det så, fordi retssikkerheden for den mand, der køber sig til sex med en handlet kvinde, er vigtigere end kvindens retssikkerhed?
Line Barfod (EL), 2008-05-09:
Det, jeg gerne vil høre Dansk Folkepartis ordfører om, er spørgsmålet om voldtægt.
For vi er jo enige om, at voldtægt er noget af det værste, man kan udsættes for, og derfor vil jeg gerne høre, hvad Dansk Folkeparti mener at vi skal gøre ved, at der ifølge de tal, vi har fået fra regeringen, for, hvor mange ofre for menneskehandel der er i Danmark, foregår mindst 250 voldtægter om dagen af kvinder, der er handlet hertil.
Jeg vil gerne høre, hvad Dansk Folkeparti mener vi skal gøre for at hjælpe ofrene - om de bare skal sendes ud af landet hurtigst muligt, og de dermed har en stor risiko for at blive handlet igen, eller om Dansk Folkeparti mener, at vi skal tage os af ofrene her i Danmark og dermed også have et håb om, at de kan være med til at vidne, så vi kan få dømt nogle af de bagmænd, der har udsat dem for de her forfærdelige ting.
Tom Behnke (KF), 2008-05-09:
Se, sagen er, at med de mange forskellige rapporter, der allerede ligger på nuværende tidspunkt, kommer der forskellige konklusioner, alt efter hvilken ekspert der ser på det.
En kommission vil også være nødt til at komme frem til, at der måske er noget, der taler for, og der måske er noget, der taler imod, der er måske det ene, og der er måske det andet, mange ydre omstændigheder spiller ind osv.
Derfor vil det resultat, der vil komme ud af det, alligevel ikke være noget, hvor det er sådan, at det står fuldstændig sort-hvidt, om det er en god idé eller en dårlig idé.
Det vil der ikke komme ud af det.
Det bliver alligevel til sidst en politisk holdning og vurdering, om man er for det eller man er imod.
Vi har ikke til sinds at kriminalisere kunderne, det har vi ikke, det har vi heller ikke, selv om der bliver nedsat en kommission på et eller andet tidspunkt, og vi har det heller ikke, selv om der kommer en svensk undersøgelse.
Men det, jeg lukkede op for, var at sige, at vi vil afvente den svenske undersøgelse, og det bliver interessant at se den, og det kan godt være, at der ligger noget deri, som måske giver stof til eftertanke.
Men det er altså ikke vores opfattelse, at man skal kriminalisere kunderne, der benytter en ydelse, som i øvrigt er fuldt lovlig.
Tom Behnke (KF), 2008-05-09:
Jeg tror, der er en misforståelse i referencen til det svenske, den er i hvert fald forkert, den har jeg ikke givet udtryk for, så det spørgsmål er jeg ikke i stand til at svare på.
Jeg tror, vi skal gå tilbage og læse, hvad det egentlig var, jeg sagde.
I forhold til om det hjælper noget at kriminalisere kunderne, var det i forhold til princippet, og det var ikke i forhold til det, svenskerne har gjort, eller det, der foregår i Sverige i øvrigt.
Men det, der foregår i Sverige, er jo, at man - og det var så det, jeg sagde - efter vores opfattelse har truffet den forkerte beslutning, at man har kriminaliseret kunderne.
Det mener vi har givet en masse negative følgevirkninger, men det er jo så noget af det, vi kan se, når svenskerne evaluerer deres ordning.
Det kan vi sagtens afvente, og det kan vi også godt se på, det vil vi slet ikke afvise.
Tværtimod.
Vi synes også, at det kan være interessant at se, for det her område er et område, der bliver diskuteret jævnligt og løbende, og derfor skal man selvfølgelig også hele tiden holde sig opdateret.
Pernille Vigsø Bagge (SF), 2008-05-09:
Ordføreren sagde også, at han ikke tror på, at den svenske lovgivning har forhindret en eneste i at blive prostitueret eller har ændret holdning for en eneste prostitueret, men ordføreren ved det jo ikke.
Var det ikke rart at få nogle tal på bordet, som kan sige det her klart, i stedet for at basere sin holdning på tro?
Marlene Harpsøe (DF), 2008-05-09:
Jeg synes rent faktisk, at det er lidt forkert sat op.
Hvis man ikke ved, at kvinden, som man køber en seksuel ydelse af, er handlet og er i det her af tvang, har man heller ikke mulighed for at sige fra og sige, at man ikke ønsker at være sammen med den her kvinde.
Pernille Vigsø Bagge (SF), 2008-05-09:
Det er ret paradoksalt, at den konservative ordfører selv bliver ved med at stå og sige: Det tror vi ikke på, det tror vi ikke på.
Var det ikke skønnere at vide noget?
Var det ikke skønnere at få en kommission til at afdække de her ting, så vi ved noget i stedet?
Pernille Vigsø Bagge (SF), 2008-05-09:
Det her forslag fra Socialdemokraterne er rigtig godt.
Det er det af flere grunde.
Det er det for det første, fordi vi simpelt hen som samfund er nødt til at foretage os noget i forhold til prostitution og menneskehandel.
Det var også et godt initiativ, fordi mennesker i prostitution i sandhed har det hårdt nok og ikke har behov for, at politiet render dem i hælene.
Men siden 1999 er der handlet et utal af mennesker til sex i Danmark, og desuden er prostitution stadig et rigtig stort socialt problem.
Derfor skal vi også se på nogle af de løsninger, som kan dæmme op for sexhandelen i Danmark. For det andet skal vi have fokus på kunderne.
De er også interessante i den her sammenhæng, men vi skal have gang i debatten om kunderne, om efterspørgslen.
Derfor er det også så fint, at det her forslag tager udgangspunkt i erfaringerne fra den svenske lovgivning, hvor man også tilbage i 1999 tog konsekvensen af efterspørgslen og gjorde det ulovligt at købe andre til sex.
For det tredje er forslaget godt, fordi det netop ikke handler om erfaringerne fra Holland og Tyskland med henblik på at ville legalisere køb af sex, som man har gjort det i Holland og Tyskland.
I SF kunne vi godt ønske os, at der også iværksattes en tilbundsgående undersøgelse af, hvem der bliver prostitueret, hvorfor man bliver prostitueret, og ikke mindst af, hvordan vi kan forebygge, at man ender i prostitution.
Det kunne jo være, at Folketinget sammen kunne se på mulighederne for et grundlag for en sådan undersøgelse.
Det er SF's klare holdning, at et forbud mod køb af sex sammen med sociale og forebyggende tiltag, der skal sikre mennesker i prostitution muligheden for et andet liv, vil være den bedste mulighed for at dæmme op for prostitution og menneskehandel i Danmark og i Europa.
Vi hilser en hurtigtarbejdende kommission velkommen, når omdrejningspunktet er det, som det her forslag lægger op til.
Debatten om det her emne i Danmark har brug for så megen viden, debat og synlighed som overhovedet muligt.
SF støtter forslaget.
Marlene Harpsøe (DF), 2008-05-09:
Vedrørende det første, som fru Pernille Vigsø Bagge nævner, mener jeg, at det er op til de danske domstole at afgøre den sag.
Det er jo klart, at jeg ikke kan agere dommer i forhold til det.
En anden ting er det her, fru Pernille Vigsø Bagge nævner, med, hvordan vi kan få personer til at lade være med at gå til prostituerede.
Der mener vi i Dansk Folkeparti, at det er utrolig vigtigt at undersøge alle aspekter af den her sag, så vi kan få afklaret alle de her forhold, der er omkring prostitution, inden vi går ud og konkluderer noget andet: Hvad er det egentlig først og fremmest, der får nogen til at sælge deres krop - kan man sige - sælge seksuelle ydelser, og hvad er det egentlig, der får kunden til at købe de her seksuelle ydelser?
Pernille Vigsø Bagge (SF), 2008-05-09:
Selvfølgelig.
Beklager.
Hvis nu man antager, at manden godt ved, at kvinden er handlet, og har sex med hende alligevel, kunne man så ikke forestille sig, at der var mænd, der påstod, at de ikke vidste, at kvinden var handlet og dermed slap for sigtelse for voldtægt i den her situation?
Og hvad agter Dansk Folkeparti, som er et lov og orden-parti og ønsker strengere straffe, så at gøre ved det forhold, at man faktisk ved at sige, at man ikke ved, at kvinden er handlet, bare kan slippe for tiltale og for straf?
Og i tråd med det: Har Dansk Folkeparti nogen konkrete forslag til, hvordan man kan dæmme op for efterspørgslen, hvis man fuldstændig afviser at kriminalisere sexkunder?
Er der andre forslag?
Er der nogen gode ideer fra Dansk Folkepartis side til, hvordan man kan stoppe den her efterspørgsel?
Louise Schack Elholm (V), 2008-05-09:
Venstre mener ikke, at der er behov for en kommission.
I Venstre vil vi meget gerne prostitution til livs, men det skal ikke ske gennem en kriminalisering af hverken kunder eller erhverv.
En sådan kriminalisering afskaffer ikke prostitutionen, men fører den blot fra en synlig prostitution til en skjult prostitution.
I Sverige har de kriminaliseret sexkunderne.
Det har ført til, at færre kvinder sælger sig selv på gaden, men det har været svært at gøre op, om prostitutionen er faldet, da der er kommet en del skjult prostitution.
Samtidig er sexturismen kommet.
Svenskerne tager nu til Estland og Danmark for at købe sex.
Der er ingen oplysninger fra Sverige, der tyder på, at de prostituerede får det bedre af et forbud mod købesex.
Tværtimod er et af problemerne med skjult prostitution en forråelse af branchen.
Når prostitution er skjult, er det sværere at opdage ulovligheder som vold, tvang, voldtægt og menneskehandel.
Det er derfor også sværere at komme disse ulovligheder til livs.
Venstre mener, at det netop er disse aspekter af prostitutionen, der er værst.
Det er derfor disse problemstillinger, der bør fokuseres på.
Det er uheldigt, at kvinder føler sig fastholdt i prostitution.
Vi har derfor i Venstre været glade for regeringens fokus på den sociale indsats over for de prostituerede.
Ministeren nævnte regeringens handlingsplan »Et andet liv«.
Venstre har også fokus på problemerne med menneskehandel, trafficking.
For at bekæmpe handel med kvinder til prostitution er det afgørende at sætte målrettet ind på at fange bagmændene for menneskehandelen.
Derfor er vi i Venstre glade for, at regeringen har lavet en handlingsplan, der fokuserer på menneskehandel.
Venstre mener, det er vigtigt at afhjælpe de sociale problemer, der ofte er årsagen til, at kvinder ender i prostitution.
Venstre mener, at der skal fokuseres på problemerne ved prostitution.
En kriminalisering af sexkunder vil ikke fjerne prostitutionen, men blot gøre den mindre synlig.
Det kan gøre det sværere at afhjælpe de problemer, som prostitutionen fører med sig, som f.eks. menneskehandel.
Derfor kan Venstre ikke støtte forslaget.
Karen Hækkerup (S), 2008-05-09:
Jeg synes også, det er fornuftigt at skæve rigtig meget til den svenske undersøgelse.
Jeg forstod på ministerens indlæg, at resultatet foreligger i april 2010, og det vil sige, at vi ikke før april 2010 kommer videre med at kunne kortlægge herhjemme i Danmark, hvad det positive eller negative ville være for de kvinder, der er i prostitution.
Jeg føler egentlig, at der er behov for, at det samlede Folketing får et mere oplyst grundlag at tage stilling på, om prostitution skal kriminaliseres, eller om sexkøb skal kriminaliseres.
Der er hele tiden fordele og ulemper ved, om det vil være bedst for disse kvinder, hvis det foregår i det åbne eller det foregår i det skjulte.
Jeg er ikke så blåøjet at forestille mig, at vi kan fjerne prostitution fra dag et, jeg siger bare: Lad os nu finde ud af, hvad det gode vil være, hvordan kan kvinderne få det bedst mulige liv?
Lene Espersen (KF), 2008-05-09:
Jeg kan ikke udtale mig fuldstændig kategorisk om det, men jeg vil sige, at bl.a. den lovgivning, der er i Finland, fortæller noget om, at det er meget, meget svært for anklagemyndigheden at bevise, at man vidste, at kvinden var handlet.
Typisk vil kunden jo ikke vide noget om det, og derfor er det et område, hvor bevisbyrden er meget, meget tung at løfte.
Jeg er ikke sådan lige i min hukommelse bekendt med sager desangående, men fru Pernille Vigsø Bagge er naturligvis velkommen til under udvalgsbehandlingen at stille spørgsmål til det, herunder også erfaringerne fra Finland.
Jeg vil sige til fru Karen Hækkerup, at jeg fuldstændig er enig med fru Karen Hækkerup i udlægningen af, hvad det er, beslutningsforslaget indeholder.
Men jeg synes måske ikke, at det, som jeg redegjorde for, er hensigtsmæssigt, når vi ved, hvad retstilstanden er i Danmark, at nedsætte en kommission, der skal vurdere noget, der ikke er retstilstanden.
Så jeg synes, at det klogeste er at erkende, at svenskerne nu har sagt, at de vil foretage en evaluering af det, de netop har gjort i Sverige, og når den evaluering foreligger, synes jeg bestemt, at den skal indgå i den politiske debat i Danmark.
For fru Karen Hækkerup har jo ret i, at der er forskellige erfaringer med, hvordan man har gjort det i andre lande, og det kan være meget interessant at få belyst.
Men jeg synes jo, at den rigtige, om man så må sige, tidshorisont ligger efter, at svenskerne har evalueret deres ordning og nordmændene eventuelt også har foretaget en evaluering af deres ordning, så kan vi jo bedre sammenholde resultatet med den måde, hvorpå vi forsøger at løse det tilsvarende problem i Danmark.
Karen Hækkerup (S), 2008-05-09:
Det har Socialdemokraterne sådan set også gjort rigtig, rigtig mange gange, og der er egentlig heller ikke rigtig noget nyt i vores holdning til det, andet end at vi synes der er en bevægelse undervejs.
Den bevægelse går på, at når der sker så mange ting i landene omkring os, bliver vi også nødt til at tage vores egen politik op til revision, og vi ved, at de her kvinder lever et udsat liv, og vi vil sådan set gerne gøre alt, hvad vi kan, for at deres forhold skulle forbedres.
Så det, der ligger i vores forslag, er sådan set ikke en stillingtagen til, om det skal være forbudt at gå til prostituerede.
Det er alene et forslag om at nedsætte en kommission, som skal belyse de eventuelle negative eller positive følgevirkninger ved en kriminalisering.
Det er meget vigtigt, synes jeg egentlig, at understrege, at der ikke ligger nogen stillingtagen i det, men et dybfølt ønske om at kunne tage stilling på et mere oplyst grundlag, som jeg egentlig tror at alle i Folketinget vel nok ville have gavn af, så vi vidste, hvad det egentlig er, vi taler om, når vi taler prostitution.
Naser Khader (NY), 2008-05-09:
Da vores sundhedsordfører ikke kan være her i dag, vil jeg fremføre Ny Alliances synspunkt på B 100.
For over 44 år siden, helt præcis den 18. april 1964, gennemførte lægerne på Århus Kommunehospital den første nyretransplantation i Danmark.
Det var ikke kun den første transplantation af en nyre her i landet, det var nemlig også den første danske operation af et af de store organer overhovedet.
I dag er en nyretransplantation blevet en relativt almindelig operationsform, som har reddet mange liv.
Siden 1997 har over 1.700 danskere modtaget en nyre fra et andet menneske.
I modsætning til alle andre operationstyper er en organtransplantation hundrede procent afhængig af en enkelt faktor, som lægerne som bekendt ikke har nogen indflydelse på, nemlig at der skal komme et organ fra et andet menneske.
Det ene faktum gør det så nødvendigt at tage stilling til organdonation, og derfor kan Ny Alliance i dag støtte fru Pia Christmas-Møllers beslutningsforslag om registrering af over 18-åriges standpunkt til donation af egne organer.
Faktum er, at vi mangler organer, og at der skal gøres noget, og det her beslutningsforslag er i hvert fald én vej at gå.
Line Barfod (EL), 2008-05-09:
Jeg er fuldstændig enig i, at det er en rigtig god idé også at få set på, hvad vi gør i forhold til rygmarvsregistre og vævsregistre.
Det er selvfølgelig både i forhold til, hvad vi skal gøre her i Danmark, og hvordan vi kan være med til på verdensplan at sikre, at man får bedre registre og får registreret langt flere, og hvad vi kan gøre for at fremme det, fordi vi med nogle af de her ting taler om, at det er meget, meget få individer i Danmark, der har den rigtige type, og at man skal ud på verdensplan for for alvor at finde nogle, der kan bruges som donorer.
Derfor er det vigtigt også at styrke det internationale samarbejde på det område.
Kamal Qureshi (SF), 2008-05-09:
Jeg vil ikke bruge lejligheden til at stille spørgsmål, men lige komme med en kort bemærkning, når nu det her vævsregister bliver nævnt, for det var en af de ting, jeg glemte at sige i min ordførertale.
Det er væsentligt, at vi får opdateret rygmarvsregisteret og vævsregisteret, så de patienter, som i dag kan få gavn af at få en rygmarvstransplantation eller andet, faktisk kan få glæde af det, for der står ikke forfærdelig mange optegnet i de her registre.
Det synes jeg også kunne være en af de ting, vi kunne kigge på under udvalgsbehandlingen, nemlig hvordan vi gør det, for der er forfærdelig mange mennesker, der er syge i dag, som godt kunne have gavn af at få rygmarvstransplantationer, men som ikke får det, fordi vi ikke har et register over folks vævsforligelighed.
Og det er faktisk også noget, som - synes jeg - vi skal kigge på i den her sammenhæng.